Kuvat: Tällaista tuhoa räjäytysonnettomuus teki – poliisi aloittaa tutkinnan

Katja Riihola

Kivenlahden metrotyömaan räjäytysonnettomuudessa rikkoontui ainakin 13 läheisen asuinkerrostalon ja liikerakennuksen ikkunaa, kun Kivenlahdentorille tulevan metron sisäänkäynnin luona tehty avolouhinta sinkosi kiviä työmaa-alueen ulkopuolelle.

Onnettomuus tapahtui maanantaiaamuna yhdeksän aikaan.

Onnettomuudessa ei syntynyt henkilövahinkoja.

– En muista meidän urakoissamme vastaavaa. Tämä on harvinaista ja todella valitettavaa. Nyt selvitämme, miksi näin kävi ja korjaamme vahingot, sanoi Länsimetron viestintäjohtaja Satu Linkola maanantaina aamupäivällä.

Louhintatyömaan pääurakoitsija on Skanska Infra Oy.

Länsi-Uudenmaan poliisilaitos tutkii tapausta vaaran aiheuttamisena ja työturvallisuusrikoksena.

Kivenmurikat rikkoivat viisi ikkuna- tai parvekelasia vain kolmen metrin päässä avolouhintapaikasta sijaitsevasta asuinkerrostalosta, Reimarintornista.

– Louhinnat ovat kauhistuttaneet jo aiemmin. Jysäykset ovat valtavia, olemme miettineet kaatuuko koko talo, kertoo Reimarintornissa asuva pariskunta.

He eivät olleet maanantaina onnettomuuden aikaan kotona, mutta kertovat, että heidän asuntonsa seinään ja parvekelasitukseen on tullut jo aiemmissa räjäytyksissä halkeamia.

Viereisestä liikerakennuksesta rikkoutui maanantaina kahdeksan ikkunaa. Liikerakennuksessa sijaitsee muun muassa apteekki. Iso osa kyseisestä liikerakennuksesta on tyhjillään. Rakennuksen etäisyys työmaasta on 25 metriä.

Linkolan mukaan vastaavaa onnettomuudet ovat todella harvinaisia, vaikka avolouhintaa joudutaan tekemään paljon.

Avolouhinnassa räjäytettävä alue peitetään suojamatoilla. Länsimetron mukaan myös tässä louhinnassa matot olivat paikoillaan, mutta kiviä pääsi sinkoutumaan mattojen alta varotoimista huolimatta.

Länsimetron räjäytystyömaalla Matinkylässä tapahtui vastaavantyyppinen onnettomuus vuonna 2013.

Tuolloin kivenmurikoita lensi avolouhostyömaalta jopa liki sadan metrin päähän.

Kivenlahdessa metrosisäänkäynnin läheisyydessä louhitaan parhaillaan metroaseman vesi- ja viemärilinjoja sekä Espoon kaupungille rakennettavia kunnallisteknisiä linjoja.

Kaupungille rakennetaan palo- ja käyttövesiputkia sekä sade- ja jätevesiviemäriputkia kaivoineen. Lisäksi rakennetaan uutta kaukolämpöputkea.

Nämä niin sanotut kanaalilouhintatyöt alkoivat viime viikolla.

Töiden on määrä valmistua lokakuun loppuun mennessä.